**Saint Peter Port** (guernésiais: *St Pierre Port*) er et av ti *parishes* (distrikter) på kanaløya Guernsey. Byen St. Peter Port, som ligger i distriktet, er Guernseys hovedstad. Sist ledd i navnet, Port som betyr havn, skiller dette prestegjeldet fra prestegjeldet Saint Peter (Saint Pierre Du Bois) sør på Guernsey.

I tillegg til å være et *parish* er Saint Peter Port en by som består hovedsakelig av bratte og trange gater og trapper oppover skråningen. Den er kjent at det eksisterte en handelspost og en bosetning her siden før romersk tid. Det førkristne navnet har derimot ikke overlevd moderne tid.

Postkoden for adresser i dette området begynner med GY1.

Befolkning
----------

Fête Nouormande, markedet i Saint Peter Port.
I henhold til folketelling av 2014 bor det 18 207 innbyggere i byen og i prestegjeldet. Saint Peter Port har den største befolkningen på Guernsey (29,1 prosent) og den største befolkningstettheten (2 839 per km²). Befolkningstettheten er mer enn dobbel av den til Saint Sampson, som har den nest høyeste tettheten.

Folk i Saint Peter Port hadde tilnavnet på guernésiais som *les Villais* («byfolket») eller *cllichards* («spyttere», grunnet deres affekterte måte å snakke på).

Geografi
--------

Saint Peter Port er lokalisert på østkysten av Guernsey. Det grenser mot Saint Sampson i nord, Vale i nordvest, Saint Andrew i vest og Saint Martin i sør.

På sjøsiden har den øya Herm i øst på andre siden av Little Russel, og øyene Sark og Brecqhou lengre øst over Big Russel mellom dem og Herm. Bréhon Tower, som er reist på en knaus i havet i Little Russel mellom Saint Peter Port og Herm.

Landet i nord og ved havnen er lavtliggende, men i sør strekker landet seg høyere, men ikke så høyt som i Saint Martin eller Forest. Det innebærer at det er svært få klipper ved kysten mellom Havelet og Fermain.

Havnen i Saint Peter Port
-------------------------

Utsyn over havnen sett fra kysten, Castle Cornet til høyre.
Saint Peter Port Harbour er hovedhavnen for Bailiwick of Guernsey (bestående av øyene Guernsey, Alderney, Sark, Herm, Jethou, Brecqhou, Burhou og Lihou). Den første havnen, nå kjent som Old Harbour, ble bygget i 1275 på ordre av kong Edvard I av England. I 1831 ble det etablert en utredning for bygging av en ny havn, finansieringsplanen ble godkjent av myndighetene, States of Guernsey, i 1851. Grunnsteinen for den nye havnen ble lagt i 1853. Det førte til konstruksjoner av moloer i sør og nord som knyttet Saint Peter Port med henholdsvis Castle Cornet og White Rock, og økte havneområdet mangedobbelt. Det omfattet et ankerområde, flytende dokkanlegg, skipsverft, og stø for kjølhaling. I 1974 ble det opprettet terminal for bilferge.

Kirker
------

Sognekirken Town Church i hjertet i byen.
Det er mange kirker i Saint Peter Port. Den engelske kirke har seks kirker, hvorav den fremste er sognekirken Town Church som står i midten av byen og har i århundrer vært byens sentrale fokus og hjerte. Metodistene har fem kirker. Den katolske kirke har to. Den skotske kirke har en kirke, og det samme har pinsebevegelsen.

Historiske monumenter
---------------------

Castle Cornet
Victoria Tower.
Candie House, biblioteket.
Castle Cornet er en stor festning på en tidligere tidvannsøy, men har blitt del av den ene moloen i havnen i Saint Peter Port siden 1859. Den tidligere øya har en lengde på 175 meter og en bredde på 130 meter, beliggende i underkant av 600 meter øst for kysten av Guernsey. Den første festningen ble opprettet fra 1206 som følge av at England måtte avstå Normandie til Frankrike i 1204. I 1339 invaderte en fransk hær øya og okkuperte den for flere år. Castle Cornet ble da beleiret, erobret og garnisonen massakrert. Kanoner og krutt endret krigføring, og festningen ble ombygget mellom 1545 og 1548. Festningen var også den offisielle residensen for guvernøren på Guernsey fram til katastrofen i 1672 da lynet slo ned i kruttmagasinet, ødela borgtårnet sammen med et antall av bokvarterene. Guvernør på denne tiden var Christopher Hatton, 1. vicomte Hatton av Grendon (1632–1706). Hans mor, hustru og et antall av husholdningen ble drept i eksplosjonen.

I dag er det en rekke museer på festningsområdet, et som forteller historien om Castle Cornet, et maritimt museum, et for øyas milits eller landvern som skulle forsvare øya mot franskmennene, Royal Guernsey Militia. Her er det også gjenstander og minner fra Royal Guernsey Light Infantry som ble opprettet for å slåss i den første verdenskrig. Det er også et museum for RAFs 201 skvadron. Flyvåpenets skvadron var i virksomhet fra 1935 og fram til mars 2010. Det var den eneste skvadron som var stasjonert på Guernsey. Den historie er eldre enn selv RAF (det kongelig britiske flyvåpen) ved at det opprinnelig ble opprettet som 1 Squadron RNAS den 17. oktober 1914.

Victoria Tower er en offentlig bygning som er synbar over Saint Peter Port. Den ble reist i 1847 for å minnes dronning Viktoria og prins Alberts besøk i 1846, det første besøk av en regjerende monark på Guernsey. Tårnet ble tegnet av den skotske arkitekten William Bunn Colling. En offentlige park ble senere opprettet for å stille ut to kanoner som var blitt erobret fra russerne i Krimkrigen, men disse ble senere flyttet til festningsvoll på Castle Cornet. Isteden er det nå to kanoner fra den tyske okkupasjonshæren.

Hauteville House, sett fra hagen.
Hauteville House er det huset hvor den franske forfatteren Victor Hugo bodde under sin lange landflyktighet, lokalisert ved 38 Rue Hauteville i Saint Peter Port. I mars 1927 donerte hans etterkommere huset til byen Paris, som siden har hatt det økonomiske ansvaret for huset. Det huser nå en æreskonsul for den franske ambassadøren i London og et museum for Victor Hugo. Både huset og dets hageanlegg er åpen for offentligheten.

Castle Carey ble bygget av John Carey i 1840. Det er en romantisk bygning i nygotisk stil på North Hill, tilskrevet arkitekt John Wilson, som også formga Elizabeth College og St James Concert Hall i byen. Bygningen var kortvarig boligen til viseguvernøren av Bailiwick of Guernsey, og hvor dronning Viktoria og prins Albert bodde under deres besøk på Guernsey i 1859, foruten også George, hertug av Cambridge i 1862. Victor Hugos roman *Les Travailleurs de la Mer* («Sliterne på havet», 1866), dedikert til Guernsey, nevner herskapshuset. Slottet var familien Careys eie fram til William Wilfred Carey solgte det i 1912. Under den andre verdenskrig brukte tyskerne stedet som en offiserklubb.

Administrasjon
--------------

Statue av Victor Hugo.
I byen Saint Peter Port er følgende institusjoner lokalisert:

* Royal Court, Court Row, som er setet for States of Guernsey
* States of Guernsey Greffe (Record Office), Court Row
* Politistasjonen, Hospital Lane
* Kontorene til States of Guernsey, Sir Charles Frossard House
* Guernseys arkivtjenester, St Barnabas Church, Cornet Street
* Brannstasjonen
* Livbåttjenesten
* Ambulansestasjonen, Rohais
* Government House, regjeringsbygningen

Underinndelinger
Saint Peter Port er inndelt i fire kantoner:

* Canton 1, eller kanton i nord
* Canton 2, eller kanton i nordvest
* Canton 3, eller kanton i sørvest
* Canton 4, eller kanton i sør

I tillegg tilhører øyene Herm og Jethou administrativt til Saint Peter Port, inn under Bailiwick of Guernsey. men er ikke en del av noen kanton. De tilhører begge til valgdistriktet Saint Peter Port South. I antall mennesker utgjør disse to øyene ikke mange, henholdsvis rundt 60 og 3 personer.

Sport
-----

Saint Peter Port har en fotballklubb, Guernsey FC, som spiller den engelske Isthmian League. Deres stadion er Footes Lane i byen med plass til 5 000 tilskuere, hvorav 720 seteplasser.

Kjente personer fra Saint Peter Port
------------------------------------

* Isaac Brock – generalmajor, «Hero of Upper Canada», krigen i 1812
* Matthew Le Tissier, fotballspiller som spilte for Southampton FC
* George Métivier, poet
* Heather Watson, tennisspiller
* Victor Hugo, fransk forfatter, i landflyktighet i Saint Peter Port fra 1855 og til 1870.

Referanser
----------

1. ↑  «Guernsey Annual Electronic Census Report 31st March 2014. Population snapshots, trends and forecasts» (PDF), *The States of Guernsey*
2. ↑  *Dictiounnaire Angllais-Guernésiais*
3. ↑  Guernsey Donkeys Arkivert 28. september 2015 hos Wayback Machine. Guernsey Press
4. ↑  St Peter Port Harbour, Theislandwiki
5. ↑  «Town Church Tour», *BBC* 27. juli 2007
6. ↑  «The Town Church», kirkens eget nettsted
7. 1 2  St Peter Port, Guernsey, Theislandwiki
8. ↑  «Castle Cornet», *Theislandwiki*
9. ↑  «201 Squadron» Arkivert 10. desember 2009 hos Wayback Machine. *RAF*
10. ↑  «William Bunn Colling», *DSA Architect Biography*
11. ↑  «Victoria Tower», *Theislandwiki*
12. ↑  «Office de tourisme de Guernesey» Arkivert 11. april 2008 hos Wayback Machine.
13. ↑  «Victor Hugo» Arkivert 30. august 2017 hos Wayback Machine. *Visit Guernsey*
14. ↑  Carey Castle, Guernsey Arkivert 10. august 2015 hos Wayback Machine. Careyroots
15. ↑  «St. Peter Port Parish, Canton Boundaries» Arkivert 2011-10-06, hos Wayback Machine.. *Stppcons.com*. 14. november 2007
16. ↑  «Bailiwick of Guernsey». *Crwflags.com*
17. ↑  «Guernsey Election of States Deputies, 2008». *Islandlife.org*. 23. april 2008
18. ↑  "Guernsey F.C. Club History" Arkivert 24. september 2011 hos Wayback Machine. Guernsey F.C.

Eksterne lenker
---------------

* Offisielt nettsted Rediger på Wikidata

* (en) Saint Peter Port – kategori av bilder, video eller lyd på Commons Rediger på Wikidata

| * v
* d
* r
Guernseys parishes |
| --- |
| Castel **·** Forest **·** Saint Andrew **·** Saint Martin **·** Saint Peter Port **·** Saint Peter **·** Saint Sampson **·** Saint Saviour **·** Torteval **·** Vale | Guernseys flagg |

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** SUDOC **·** GeoNames
 |